- En halua jatkaa keskustelua yhtään enempää, Anttila toppuuttelee.

Sirkka-Liisa Anttila sanoo, että hänen sote-kantansa ei ole ehkä, vaan kyllä. Anttila sanoo kommentoineensa uudistusta Forssan lehdelle oman maakuntansa näkökulmasta, jota hän pitää Hämeenlinna-keskeisenä. JOHN PALMEN

Keskustan konkariedustaja Sirkka-Liisa Anttila arvosteli kovasanaisesti sote- ja maakuntauudistusta Forssan Lehdessä sunnuntaina.

Anttila sanoi Forssan Lehdelle, että uudistus lisää kustannuksia, koska valinnanvapausmalli mahdollistaa edelleen niin sanotun kermankuorinnan.

Anttila kertoi myös pitävänsä virheenä sitä, että uudistuksessa " lähdettiin korjaamaan sellaistakin, mikä ei ollut rikki " .

- Erikoissairaanhoitoon ei uudistuksessa olisi pitänyt puuttua siksi, että Suomen erikoissairaanhoito on kansainvälisestikin vertaillen tuottavaa, korkealaatuista ja hyvin toimivaa, Anttila sanoi Forssan Lehdelle.

Anttila arvioi lehdelle, että kansainväliset terveysjätit valtaavat markkinat ja " erinomaisesti toiminut julkinen terveydenhuolto ajetaan vähitellen alas " .

Lisäksi Anttila ennusti lehdelle, että maakuntia on kymmenen vuoden kuluttua jäljellä enintään 12.

Tarkoitus saada pieniä muutoksia aikaan

Anttila sanoo Iltalehdelle, että " hän ei halua jatkaa keskustelua yhtään enempää, koska tavoitteena on saada uudistus voimaan " .

- Normaali tapa on se, että kun mietintö tulee pöydälle, niin katson sen. Soten kohdalla on hyvä nähdä, mitä esimerkiksi valinnanvapaudelle tapahtuu. Jos poliitikko sanoo heti, että hyvä, hyvä, niin ei se pysty vaikuttamaan.

Anttilan mukaan hän ei tule äänestämään eduskunnassa sote- ja maakuntauudistusta vastaan.

- Ei minusta oppositioedustajaa saa tekemälläkään. Tarkoitus on saada vielä pieniä muutoksia aikaan. Suurin huoli on toimeenpanoajasta, että täytäntöönpano olisi riittävän pitkä, se ratkaisee koko homman.

Forssan Lehdelle Anttila sanoi, että " tämän mittaluokan jättiuudistus vaatisi 5-6 vuoden siirtymäajan, jotta se saataisiin toimimaan " .

Anttilan kommenteista kertoivat ennen Iltalehteä Helsingin Sanomat ja Uusi Suomi.

Rydman oli hyväksymässä lyttäyslausuntoa

Anttilan kannalla on merkitystä, sillä hallituksella on eduskunnassa vain niukka enemmistö.

Jos sote-uudistusta rajusti arvostellut Elina Lepomäki (kok) äänestää sote-uudistusta vastaan, niin hallituksella olisi uudistuksesta äänestettäessä vain neljän edustajan enemmistö.

Myös Harry Harkimo (kok) on jättänyt kantansa auki. Wille Rydman (kok) sanoi Helsingin Sanomille, että " lähtökohtaisesti hallituspuolueen edustajat tukevat hallituksen esityksiä, mutta äänestykseen on vielä kuukausia aikaan ja kevään aikana voi tapahtua monenlaista " .

Rydman oli hyväksymässä maanantaina Helsingin kaupunginhallituksen jäsenen roolissa Helsingin pormestarin Jan Vapaavuoren (kok) esittelemää lausuntoa, jossa haukuttiin sote- ja maakuntauudistus lyttyyn.

- Vaikka uudistukseen on sinänsä panostettu runsaasti, ei sen peruuntuminen aiheuta yhtä merkittävää riskiä kuin sen toteuttaminen, lausunnossa muun muassa arvioitiin.

Lausunnon mukaan " pitkänkään valmistelun lopuksi toteuttamatta jättäminen ei ole epäonnistumista, vaan tosiasioiden tunnistamista " .